als_Latn dik_Latn sag_Latn
18 mars 2015 - Të paktën 8 persona janë vrarë në një muze në Tunizi pas një sulmi terrorist paraditen e sotme në kryeqytetin Tunis. Mësohet se tre persona të armatosur, të veshur me rroba ushtarake sulmuan Muzeun e Bardos, vetëm pak metra larg selisë së Parlamentit. Në momentin e sulmit në muze ishin të paktën 200 turistë, disa prej të cilëve janë marrë peng. Mësohet se në mesin e pengjeve ndodhen edhe disa shtetas italianë.
Ministria e Brendshme tuniziane ka njoftuar se 7 nga viktimat janë të huaj, ndërsa një është shtetas tunizian.
Sipas agjencisë shtetërore të lajmeve “TAP”, të shtënat janë dëgjuar edhe në godinën e Parlamentit, ndërkohë që aty mbahej një seancë.
Me qindra forca sigurie kanë rrethuar zonën dhe kanë evakuuar godinën e parlamentit dhe institucionet e tjera.
Tunizia ka qenë në luftë të vazhdueshme me ekstremistët islamikë që nga protestat masive të vitit 2011 që sollën rrëzimin e presidentit el-Abidine Ben Ali nga pushteti. Ndërsa, përsa i përket Muzeut Bardo, ai ka një ndër koleksionet më të mëdha në botë të mozaikëve romakë.
/S.L. agjencia e lajmeve “Dyrrah”/
als_Latn als_Latn als_Latn als_Latn als_Latn als_Latn